GiliGold/VAD_KnessetCorpus huggingface dataset:
יאיר דוד: אנחנו סבורים שהחקיקה והאכיפה של חוק הפללת הלקוח תוביל להגדלת הפעילות של ארגוני פשע וגורמים עברייניים ואני אסביר מדוע.
יאיר דוד: הזנות היא לא עבדות.
יאיר דוד: סחר בנשים היא באמת עבדות ולכן אנחנו בעד להיאבק בתופעה של סחר בנשים עד חורמה.
יאיר דוד: אגב, לעניין זנות של קטינים, אנחנו פרטנרים מלאים למגר את התופעה ואנחנו גם מוכנים לקחת חלק.
יאיר דוד: אנחנו, אני מדבר על הגוף שאני עומד מאחוריו כאן ואני מייצג אותו.
יאיר דוד: גם נשים שמבקשות לעשות הסבה ולצאת מהמעגל הזה, אנחנו לא באים להצדיק אלא אנחנו פשוט באים להתמודד עם תופעה שקיימת ומבקשים להסדיר אותה.
יאיר דוד: לא למסד אותה, אני חוזר ואומר, אלא להסדיר אותה.
יאיר דוד: מיד אני אסביר.
יאיר דוד: החוק להפללת לקוח יגרום למצב שהנשים העוסקות בזנות והלקוחות לא ישתפו פעולה.
נעמה ריבלין: אולי תאמר מהי הסדרה.
יאיר דוד: אכיפת החוק תפחית את השימוש באמצעי המניעה ויסכן את בריאותן של הנשים ואני אסביר מדוע.
יאיר דוד: גם אני שאלתי למה והסבירו לי שאמצעי מניעה יהפכו להיות ראיות בתחום הפלילי.
יאיר דוד: החוק אינו סימטרי.
יאיר דוד: הוא מאפשר ענישה רק של צד אחד לעבירה של הלקוח עצמו ולא של הצד השני שעוסק בזנות.
קריאה: עוסקת.
יאיר דוד: יש גם בני המין השני.
קריאה: בעיקר עוסקת.
יאיר דוד: החוק אינו מידתי.
יאיר דוד: אני מדבר על אותן נשים או אנשים שמבקשים לעשות את זה מרצונם החופשי.
יאיר דוד: אני חוזר ואומר שוב שמוסר וערכיות זה לא דבר שאנחנו יכולים בחוק העונשין, ואני מתחבר יותר לחלק של הדברים שאמרה מנכ"ל משרד המשפטים.
יאיר דוד: אני מניח שהדברים לא פופולריים אבל חייבים להתייחס אליהם ואני מודה לאדוני שנתן לנו גם את ההזדמנות להשמיע אותם.
באטריס רוזן כץ: נושא של אלימות במשפחה, זה אותו הדבר.
יאיר דוד: ביקשו שאני אסביר מה ההבדל בין מיסוד לבין הסדרה.
יאיר דוד: לנושא ההסדרה אני אומר גם מפי אותן נשים אתן אנחנו נפגשים שאין להן שום בעיה לשלם מס הכנסה ולקבל את ההכרה הממסדית שלכם היום, ושוב, רק כדי שהתופעה הזאת תוכל "ליהנות", כפי שאמרו קודם וחברת הכנסת גלאון הזדעזעה מהמונח שמשתמשים, קליינטים או לקוחות וכיוצא בכך.
יאיר דוד: הארגומנט האחרון.
יאיר דוד: אנחנו לא מצאנו כאן תקציב כלשהו לדבר הזה.
יאיר דוד: התקציב מדבר גם על אותה הסדרה וגם אולי על שיקום או על דברים אחרים שצריכים להיעשות.
יאיר דוד: בשורה התחתונה.
יאיר דוד: אנחנו לא באים לכאן לא לנפנף בדגלי חופש העיסוק והדמוקרטיה וכיוצא בזה אלא אנחנו באים ואומרים כבדו את אותם אנשים שעושים את זה.
יאיר דוד: אני לא מדבר על כאלה שנפלו ורוצות לצאת וצריך לעזור להן ולסייע בעדן.
אמי פלמור: אני עדיין מחכה לשמוע באיזו עמותה מדובר.
אמי פלמור: מי עומד מאחורי העמותה הזאת?
יאיר דוד: עמותה של נשים ואת מוזמנת כמנכ"ל משרד המשפטים לבחון את הדברים.
יאיר דוד: זאת עמותה של נשים שעוסקות בזנות והן הקימו את העמותה הזאת ומבקשות להביא את קולן לציבור.
יאיר דוד: אם תרצי, אני אתן לך קצת יותר פרטים.
יאיר דוד: הדברים מובנים והם כבר באו לידי ביטוי בפורומים אחרים.
יאיר דוד: מכל מקום, אלה הקולות מהשטח.
רועי שטינמץ: אנחנו כאן.
יאיר דוד: אני עורך הדין של העמותה.
יאיר דוד: משרדנו מייצג את העמותה הזאת.
קריאה: זה כמו לוביסט.
יאיר דוד: יש נשים אמיתיות.
יאיר דוד: אמרתי למנכ"ל משרד המשפטים שאני אשמח להעביר לה את הפרטים המלאים.
אמי פלמור: אני חייבת להעיר לך, אנחנו מדברים כאן על נשים.
אמי פלמור: אני אישה, כך מופיע בתעודת הזהות, ואתה יכול לומר או המנהלת הכללית או מנכ"לית שאני פחות אוהבת.
יאיר דוד: מנכ"לית, סליחה.
יאיר דוד: אני מתנצל.
יאיר דוד: הכוונה היא כמובן למנכ"לית.
יאיר דוד: לכן אמרתי למנכ"לית משרד המשפטים שאני אשמח למסור לה את הפרטים.
יאיר דוד: העמותה היא גוף שקוף לחלוטין.
יאיר דוד: אני מוכן להעביר את התקנון של העמותה.
יאיר דוד: אני אעביר לך.
קריאה: אף אחד לא מתחבא.
קריאה: מטעמים מובנים הן לא כאן.
אפרת שרעבי: אני אציין שאתמול כבר התחלנו לקיים עבודת מטה עם שר הרווחה ומנכ"ל המשרד לגבי העמדה של המשרד מול ההצעה ומול הרעיון.
אפרת שרעבי: אין ספק שהחוק הזה מורכב ויש לו השלכות רב ממדיות גם על המשרד וגם על האוכלוסייה בה אנחנו מטפלים.
אפרת שרעבי: חוץ מההיבטים הציבוריים, החברתיים וההשלכות הנוספות שיש לחוק למשל על הפללה של המון גברים שכמו שאמרו כאן הם מה שנקרא נורמטיביים, יש לזה כמובן השלכות אחר כך על הרישום הפלילי שלהם בהמשך ועל כל מיני היבטים נוספים.
אפרת שרעבי: למשרד יש קשר ישיר להשלכות של החוק מבחינת שתי זוויות שהחוק כרגע על פניו לא מכסה ואנחנו נמצאים באיזושהי דילמה פנימית והתייחסויות.
אפרת שרעבי: האחת, סל השיקום שלא מופיע כחלק אינהרנטי מההצעה וזה מאוד בעייתי מבחינתנו להשאיר את הנשים האלה.
אפרת שרעבי: המסגרות שהקמנו עד היום לא יספיקו והתקציב שלהן לא יספיק כדי לטפל במספר הנשים שאנחנו נצטרך לטפל בהן אחרי שהחוק הזה יעבור.
אפרת שרעבי: לכן זאת לקונה מאוד משמעותית שיש בחוק.
אפרת שרעבי: אני לא בטוחה שחוק משלים, נחכה ונראה, זה הפתרון הנכון.
אפרת שרעבי: אני כן חושבת שצריך לכרוך בין הדברים כי אם אתה מעביר חוק שהוא עקר מתקציב, לחכות אחר כך לחוק שיהיה לו תקציב, כולם יודעים מה קורה.
אפרת שרעבי: הוא לא היה עובר.
אפרת שרעבי: לא בטוח שאפילו שמעתי את השאלה.
אפרת שרעבי: אני אסביר את הדברים שלי על מנת שזה יהיה באמת בתמצות.
אפרת שרעבי: איך אנחנו נצליח לטפל באוכלוסיית היעד ללא תקציב.
אפרת שרעבי: כרגע ודאי שאין לי הערכה אבל כמו שאתה יודע אנחנו נמצאים במחקר שהיה מאוד מאוד מסובך להרים אותו.
אפרת שרעבי: הוא אמור לתת לנו את התמונה על היקף התופעה במדינת ישראל של קטינים, גברים, נשים.
אפרת שרעבי: זה מחקר מאוד מסובך.
אפרת שרעבי: עד סוף השנה אנחנו מסיימים את המחקר.
אפרת שרעבי: הוא ממש רץ עכשיו במלוא המרץ.
אפרת שרעבי: זה ייתן לנו אינדיקציה על היקף התופעה במדינת ישראל,.
אפרת שרעבי: עכשיו אף אחד לא יודע מה היקף התופעה.
אפרת שרעבי: אנחנו יודעים כמה פונות אלינו, אנחנו יודעים שעל כל פונה יש המון שלא פונות וזה ייתן לנו פחות או יותר אינדיקציה לעניין הזה.
אפרת שרעבי: נקודה נוספת עליה החוק הזה לא נותן את דעתו היא המעמסות שייפלו על שירותי המבחן אצלנו במשרד.
קריאה: הם שלחו את התגובה שלהם.
אפרת שרעבי: החוק מדבר על כך שכל הגברים יופנו בשלב הראשון לשירותי מבחן כדי לעשות איזשהו אבחון ראשוני ושירותי המבחן יפעילו את הסדנאות האמורות.
אפרת שרעבי: זאת מעמסה מטורפת על שירותי המבחן שהחוק לא נותן על כך את הדעת.
יעל גרמן: אני מנהלת מרפאת לוינסקי של משרד הבריאות.
יעל גרמן: דבר אחד אני חייבת לומר בהתייחס לדברים של נציג העמותה להסדרת הזנות לגבי הבעיה שעלולה לצוץ אם גברים שצורכים זנות יופללו דבר שיגרום לבעיה בשימוש באמצעי מניעה.
יעל גרמן: זה ממש לא נכון.
יעל גרמן: גם היום המשטרה, בשיתוף פעולה אתנו, לא מחרימה קונדומים, מצלמת אותם כראיות והקונדומים כן בשימוש.
יעל גרמן: משרד הבריאות מפיץ אותם כדי להגן על הנשים.
יעל גרמן: זאת לא צריכה להיות סיבה לא לאסור צריכת זנות.
יעל גרמן: לגבי החוק לאיסור צריכת הזנות, רציתי להוסיף שני דברים שנראה לנו מההיכרות שלנו עם הקושי להיחלץ מהזנות שהם מאוד בעייתיים ואפשר אולי לשלב אותם בחקיקה שמעגנת זכויות של נשים בזנות ולא באיסור אלא בפעימה השנייה.
יעל גרמן: זה הנושא של רישומים פליליים, מחיקת רישומים פליליים של נשים כי זה מהווה ממש חסם משמעותי לצאת מהזנות.
יעל גרמן: בנוסף, הגדלת התקצוב של דיור.
יעל גרמן: נשים שיוצאות מהזנות, אין להן היכן לגור.
יעל גרמן: אני אומרת להגדיל את הקצבה של משרד השיכון לקצבה מוגדלת עבורן, דבר שיאפשר להן לצאת מהזנות.
יעל גרמן: זה יאפשר להן לצאת פיזית מהזנות משום שחלקן הגדול גרות בדירות הדיסקרטיות עצמן ואין להן כסף להחזיק דירה.
יעל גרמן: הן משלמות עבור השימוש בחדר לצורכי זנות והן משלמות הרבה מאוד כסף ולכן הן גם נשארות ללון שם.
יעל גרמן: זאת בעיה רצינית.
דוד ביטן: אני רוצה לקרוא לכם את המלצת ועדת הכנסת: "בהתאם להוראות סעיף 106א(1) לתקנון הכנסת הוועדה תבחר יושב-ראש מבין חבריה לפי המלצת ועדת הכנסת.
דוד ביטן: ועדת הכנסת ממליצה בפני הוועדה לקידום מעמד האישה ולשוויון מגדרי לבחור בחברת הכנסת עאידה תומא סלימאן לכהן כיושבת-ראש הוועדה".
דוד ביטן: בבקשה, כבוד יושב-ראש הכנסת.
יולי יואל אדלשטיין: תודה, אדוני יושב-ראש ועדת הכנסת חבר הכנסת דוד ביטן.
יולי יואל אדלשטיין: לדעתי, הבחירה ליושבת-ראש הוועדה היא בחירה מאוד ראויה, ואני אומר את זה לא על סמך היכרות אישית ארוכת שנים שלא קיימת.
יולי יואל אדלשטיין: אבל כשניסיתי להבין מיהם חברי הכנסת החדשים ודיברתי עם אנשים שמכירים את חברי הכנסת החדשים כל החצים הובילו אותך לחדר הזה מבחינת הפעילות שלך בשנים האחרונות הרבות.
יולי יואל אדלשטיין: כך סיפרו לי עלייך.
יולי יואל אדלשטיין: אני מאוד שמח שבמקרה זה – וזה דבר מאוד חשוב בפוליטיקה – את מתחילה ברגל ימין ונכנסת בדיוק לתפקיד שבטח חשבת עליו – או תחומים שחשבת עליהם – כשהגעת לכנסת.
יולי יואל אדלשטיין: אני חייב לציין, שאת כבר נכנסת לוועדה עם שם חדש.
יולי יואל אדלשטיין: חברת הכנסת עליזה לביא שנמצאת כאן הביאה בפני את הרעיון הזה כבר לפני כשנתיים, וכל מי שחושב – סמנטיקה, ביג-דיל, מה זה להוסיף מילה פה, להוסיף מילה שם, שיבין שעברנו – ובמיוחד חברת הכנסת לביא – דרך לא פשוטה, והוועדה הזאת למעמד האישה ולשוויון מגדרי משקפת הרבה יותר נכון את המציאות היום במדינת ישראל ומאפשרת לך לעסוק בתחומים מאוד רלוונטיים ולא רק במאבקים שכבר הוכרעו לטובת העניין.
יולי יואל אדלשטיין: אני מאחל לך להוביל את הוועדה הזאת בדרך הנכונה.
יולי יואל אדלשטיין: אני אמרתי עכשיו לחבר הכנסת בני בגין הוותיק שאני מאוד שמח לראות אותו, על-פי בקשתו, חבר בוועדה הזאת.
יולי יואל אדלשטיין: אמרתי לו, מה אתה יודע, אני הייתי חבר בוועדה הזאת בכנסת ה-15 כשזה נחשב לסנסציה, מה פתאום גברים מחפשים בוועדה הזאת.
יולי יואל אדלשטיין: אבל מאז גם המציאות הזאת השתנתה, ואת תראי את זה בהרכב הוועדה, וטוב שכך.
יולי יואל אדלשטיין: אין לי אלא לאחל לך הצלחה רבה בתפקידך.
יולי יואל אדלשטיין: כמובן בתנאי שחברי הכנסת יאשרו את ההמלצה.
עאידה תומא סלימאן: הם יסכימו.
דוד ביטן: חבר הכנסת בגין ביקש במפורש את הוועדה הזאת.
יולי יואל אדלשטיין: > זה מה שאמרתי.
עליזה לביא: החמאנו לו בכל במה אפשרית.
דוד ביטן: לפני שמצביעים חבר הכנסת טיבי ביקש לומר משהו.
יולי יואל אדלשטיין: > למה לפני שמצביעים?
יולי יואל אדלשטיין: אה, הוא רוצה גילוי נאות שהוא לא יצביע?
אחמד טיבי: אני לא רוצה לשבח אותה כאשר היא מנהלת את הישיבה.
יולי יואל אדלשטיין: > אה, הבנתי.
אחמד טיבי: אדוני היושב-ראש, חברי חבר הכנסת ביטן, יושב-ראש הישיבה, מכובדי השר לשעבר – ואולי גם השר בעתיד, אתך אי אפשר לדעת – בני בגין; אני שמח שאנחנו מתכנסים פה כדי להודיע לראשונה על מינוי של נציגה שהיא חברת כנסת מהרשימה המשותפת, חברת כנסת ערבייה, לראשונה בראש ועדה סטטוטורית בכנסת.
אחמד טיבי: זה אירוע חסר תקדים.
אחמד טיבי: אנחנו גאים ברשימה המשותפת על ההישג הזה, ופה אחד הצענו את חברת הכנסת עאידה תומא שהרקורד האישי שלה עסק בדיוק בנושא הזה.
אחמד טיבי: חייה הציבוריים התמקדו בנושא הזה לצד נושאים אחרים, אבל היא עבדה בתחום הזה של מאבק מגדרי למען נשים, נגד אלימות כלפי נשים.
אחמד טיבי: אני בטוח שהיא תוכל לתרום רבות במעמדה כיושבת-ראש הוועדה לעבודת הוועדה.
אחמד טיבי: אין לי ספק שמעמד הוועדה השתדרג בשנים האחרונות.
אחמד טיבי: אני זוכר שחבר הכנסת גדעון סער גם בחר לעמוד בראשה, והיה יושב-ראש ושדרג אותה ציבורית; חברת הכנסת עליזה לביא עשתה עבודה מצוינת.
אחמד טיבי: אני השתתפתי בחלק מהישיבות, ואין לי ספק שחברת הכנסת עאידה תומא סלימאן תשדרג גם היא בתורה בסגנונה את עבודת הוועדה.
אחמד טיבי: הוועדה הזאת אכן הפכה להיות ועדה חשובה בעבודת הכנסת, אדוני היושב-ראש.
אחמד טיבי: אנחנו רוצים להודות לך, עליזה, ואנחנו רוצים לאחל לעאידה הצלחה רבה בשם הרשימה המשותפת.
אחמד טיבי: אפשר לעבור להצבעה.
דוד ביטן: אני מעמיד להצבעה את המלצת ועדת הכנסת לבחור בחברת הכנסת עאידה תומא סלימאן לכהן כיושבת-ראש הוועדה.
דוד ביטן: רק חברי ועדה יכולים להצביע.
עאידה תומא סלימאן: אתה יכול להצביע במקומי.
אחמד טיבי: אני מצביע במקום עאידה.
דוד ביטן: בעד – פה-אחד
דוד ביטן: חברת הכנסת עאידה תומא סלימאן נבחרה פה-אחד.
עאידה תומא סלימאן: תודה על האמון.
עאידה תומא סלימאן: שאלו אותי אם אני מתרגשת.
עאידה תומא סלימאן: להגיד לכם את האמת?
עאידה תומא סלימאן: אני מתרגשת היום הרבה יותר מאשר ביום שנכנסתי לכנסת.
עאידה תומא סלימאן: בשבילי לשבת במקום הזה אחרי למעלה מ-17 שנים שאני מגיעה כאורחת לוועדה הזאת ומישהי מהשטח שמנסה לקדם נושאים, פתאום לשבת במקום הזה עם הסמכות והיכולת והרצון לקדם דברים לכלל הנשים במדינת ישראל וכנציגה ערבייה ראשונה גם בוועדה, אבל בוועדות הכנסת בכלל – לא חלמתי להיות חלק מיום היסטורי כזה, ובטח לא חלמתי שאני אהיה במרכזו.
עאידה תומא סלימאן: אני מאוד מודה לחברים שלי, חברי הכנסת מהרשימה המשותפת, שנתנו בי את האמון הזה והטילו עלי את האחריות; כי בעיני זאת אחריות כבדה.
עאידה תומא סלימאן: כמובן, אני מודה לחברי הוועדה שגם כן תמכו.
עאידה תומא סלימאן: אבל תנו לי גם להודות לחברת הכנסת ד"ר עליזה לביא.
עאידה תומא סלימאן: אני הגעתי הרבה לישיבות שניהלת.
עאידה תומא סלימאן: אני יודעת שאת שדרגת ופיתחת את עבודת הוועדה וחיזקת את התדמית הרצינית של הוועדה הזאת.
עאידה תומא סלימאן: אני גם יודעת שאת זורקת לפתחי עכשיו אתגר רק לפתח עוד יותר.
עאידה תומא סלימאן: אני מאוד מקווה שאני אעמוד בזה.
עאידה תומא סלימאן: אני מרגישה כבוד לי שחברי כנסת גברים מכמה סיעות ביקשו להיות חלק מהוועדה הזאת - -
זאב בנימין בגין: אשתי אמרה לי להיות כאן אז אני כאן.
עאידה תומא סלימאן: זאת התחלה די טובה.
עאידה תומא סלימאן: כנראה, נוכל לדבר על הדברים עם אשתך, והיא תספר לך אחר-כך.
עאידה תומא סלימאן: אני מאוד מקווה שמהמקום הזה אנחנו נצליח גם להעביר חוקים, אבל גם לדון בנושאים כואבים ונושאים חשובים שיתרמו לכלל החברה בישראל.
עאידה תומא סלימאן: במיוחד הייתי רוצה להקדיש מזמני ומאמצי לסגור פערים בתוך החברה הישראלית, לקדם נושאים שקשורים גם לנשים ערביות שאני חלק מהן.
עאידה תומא סלימאן: קידמתי הרבה שנים מאבקים רבים שקשורים למעמד שלהן.
עאידה תומא סלימאן: בימים כאלה דווקא בחרתם בי לעמוד בראש הוועדה מול גל של פרסומים שמשקפים את המציאות הקשה.
עאידה תומא סלימאן: אתמול פורסם ששכר המורים במדינת ישראל נמוך ב-37% מהשכר במדינות ה-OECD.
עאידה תומא סלימאן: אבל הדוח גם גילה שהמשכורות של המורות שעובדות בבתי הספר במדינת ישראל ובמערכת החינוך הישראלית הן נמוכות יותר.
עאידה תומא סלימאן: כאשר אנחנו שומעים על כל העניינים של תקיפה מינית ושל ניצול מיני באקדמיה הישראלית, אני חושבת שמוטלות לפתחנו משימות קשות, אבל אי אפשר להגיד עליהן שהן בלתי מנוצחות.
עאידה תומא סלימאן: אנחנו נעבוד יחד.
עאידה תומא סלימאן: אני פונה לכלל חברי הוועדה שנשלב ידיים ונעבוד למען קידום העניינים.
עאידה תומא סלימאן: אנחנו ממשיכים.
עאידה תומא סלימאן: חבר הכנסת ינון מגל, בבקשה.
מיכל רוזין: הבדיחה שלך הייתה בהפוך על הפוך.
זאב בנימין בגין: את לא מכירה את אשתי.
ינון מגל: אני, בעוונותי, לא מאלה שביקשו להיות בוועדה.
ינון מגל: גם לא ידעתי שזאת פעם ראשונה שחבר כנסת ערבי עומד בראש ועדה סטטוטורית, ואני חייב להגיד שבעיני זה יום חשוב.
ינון מגל: הגיע הזמן.
ינון מגל: אני מאמין שכמו שאומרים: "כמים לפנים הפנים" – ככל שהערבים במדינת ישראל יהיו יותר שותפים וירגישו יותר שייכות בתהליכים, במוסדות, בשוויון מלא בכל מה שקורה בחברה הישראלית – אני מאמין שהתהליך הזה יהיה הדדי.
ינון מגל: לכן בעיני זה אירוע חשוב.
ינון מגל: אני מאוד שמח שזה קורה, ואני מאחל לך בהצלחה.
עליזה לביא: אני שמחה מאוד להעביר את המושכות לידיים הנאמנות שלך.
עליזה לביא: תודה רבה על המילים הטובות, חבר הכנסת טיבי וגם חברתי.
עליזה לביא: אני פה כדי להמשיך לסייע.
עליזה לביא: משימות רבות נמצאות בפתחה של הוועדה.
עליזה לביא: נגענו בהרבה נושאים, ובהרבה נושאים נעצרנו.
עליזה לביא: אבל כמו שאנחנו רואים בחדשות בימים האחרונים גם כשיש חקיקה היא לא תמיד מספיקה.
עליזה לביא: אחת ההבנות והמסקנות שהגענו אליהן בשנתיים האחרונות הן שחקיקה לא מספיקה.
עליזה לביא: חוקים קיימים.
עליזה לביא: אם היינו עובדים לפי חוקים שהיו נאכפים מצב הנשים ונערות במדינת ישראל היה הרבה יותר טוב.
עליזה לביא: אנחנו צריכים לראות כולנו איך אנחנו מביאים גם בהפנמה, גם בלקיחת אחריות, גם בפיתוח האחריות ההורית, המוסדית – בתי-הספר – לגבי הרבה מהנושאים שחשבנו שאנחנו כבר לא שם.
עליזה לביא: אני רוצה להצטרף למברכים.
עליזה לביא: זה באמת יום חג שאת עומדת בראש הוועדה.
עליזה לביא: הסיור הראשון של הוועדה בראשותי היה בנצרת, ואת אירחת אותנו.
עליזה לביא: ביקרנו בארגונים חברתיים של נשים ערביות.
עליזה לביא: פיתחתי כאן מוסד שאתה בטח זוכר, חבר הכנסת אגבאריה – גם דב היה אתנו - -
עפו אגבאריה: אני זוכר.
עליזה לביא: - - גם דלית, כמובן, מנהלת הוועדה הנאמנה.
עליזה לביא: תכירי פה צוות נפלא של אנשים נהדרים.
עליזה לביא: כולם רתומים למשימה.
עליזה לביא: הקמתי פה תפקיד שנקרא משקיפות.
עליזה לביא: יש פה הרבה קבוצות בחברה בישראל שלא מיוצגות בוועדה.
עליזה לביא: לא היו מספיק נשים ערביות – היום את עומדת בראש; נשים חרדיות, דרוזיות ובדואיות – ובעזרת תפקיד המשקיפות פיתחנו קשרי עבודה - -
באסל גטאס: בשבילנו כולן ערביות.
<קריאה: או שכולן נשים.
באסל גטאס: נשים ערביות.
עליזה לביא: אבל ברגע שהזמנו אותן כשותפות משקיפות יכולנו לשתף אותן בישיבות וללמוד דרכן ובעזרתן, ובאמת קידמנו לא מעט מהנושאים.
עליזה לביא: אני פה אתך ובשביל כל הוועדה.
עליזה לביא: אשמח לשתף פעולה.
עאידה תומא סלימאן: חבר הכנסת בני בגין, בבקשה.
זאב בנימין בגין: אני באמת שמח על היום הזה שבו את נבחרת, אישה ערבייה, לראשות הוועדה הזאת.
זאב בנימין בגין: שלשום אחרי 22:00 בלילה אני בירכתי את חבר הכנסת טרכטנברג אחרי נאום הבכורה שלו.
זאב בנימין בגין: לא היו רבים באולם.
זאב בנימין בגין: פתחתי בכך שבפעם החמישית התרגשתי כמו בפעם הראשונה במושב פתיחת הכנסת, והשתמשתי בביטוי הלקוח מספר דברים: "ויהי בישורון מלך בהתאסף ראשי עם יחד שבטי ישראל".
זאב בנימין בגין: אני ציינתי את העובדה שבפתיחה הזאת - -
ג'מאל זחאלקה: חשבתי שזה טשרניחובסקי.
זאב בנימין בגין: אל תדאג.
זאב בנימין בגין: בפתיחה הזאת כל אחד קם ממקומו בשקט מופתי, אמר: "מתחייב אני".
זאב בנימין בגין: ואני אמרתי, כולם קמו יחד שבטי ישראל ושבטי ישמעאל.
זאב בנימין בגין: שיתוף הפעולה הזה הוא גם נכון וגם חיוני.
זאב בנימין בגין: עסקתי במידה מסוימת בנושאים אלה עוד עם ורד סוויד.
זאב בנימין בגין: בעיקר בחברה מתפתחת בזמנים האלה האישה כרעיה וכאם היא סוכנת השינוי הטוב ביותר, היעיל ביותר, החשוב ביותר.
זאב בנימין בגין: מכאן חשיבותם של הדיונים, של ההחלטות ושל הדחיפה של הנושאים האלה בכנסת ישראל.
זאב בנימין בגין: מזל טוב.
זאב בנימין בגין: אני מברך אותך.
עאידה תומא סלימאן: דב חנין, בבקשה.
דב חנין: תודה רבה, גברתי יושבת-הראש, אפילו אני מתרגש אף על פי שכבר אמרתי הרבה פעמים "גברתי יושבת-הראש" בוועדה הזאת.
דב חנין: זאת ועדה מאוד מיוחדת, והרבה בזכות העבודה הרבה שנעשתה כאן לאורך השנים.
דב חנין: בפעם הראשונה שהגעתי לוועדה הזאת – אגב, לא כחבר, אלא כאורח נציג קבוע זה היה בתקופתו של גדעון סער כיושב-ראש הוועדה, ואז מצאתי שזאת ועדה נפלאה; גם מכיוון שהיא עוסקת בכל הנושאים בעולם.
דב חנין: כמו שכתב פעם אוגוסט בבל התיאורטיקן והמנהיג הסוציאליסטי – הוא כתב ספר בשם "הסוציאליזם והאישה", והוא אמר: "מעמדן של הנשים הוא המבחן הכי מדויק למצבה של החברה".
דב חנין: דרך הוועדה הזאת כל השאלות החברתיות נמצאות על השולחן.
דב חנין: בתקופה שלך, חברתי חברת הכנסת לביא, קיימנו דיונים על תקציב ומגדר – תקציב בראיה מגדרית – ומה לא עלה בוועדה הזאת – כל תקציב המדינה מגיע.
דב חנין: כי כל שאלה נבחנת דרך השאלה, איך זה משפיע על נשים.
דב חנין: אז כמי שמגיע לוועדה – גם כשלא הייתי חבר וגם עכשיו כשלא אהיה חבר אני אמשיך להגיע לוועדה – להגיד לכן, תודה, חברתי חברת הכנסת לביא על העבודה העצומה שנעשתה כאן, צוות הוועדה המצוין.
דב חנין: חברתי חברת הכנסת עאידה תומא סלימאן, אני נמצא במצב שאני אפילו לא צריך לאחל לך הצלחה כי אני בטוח שההצלחה הזאת תהיה גם בלי האיחולים שלי שנראה לי שהם מיותרים.
דב חנין: אני מכיר אותך כמישהי שמתאפיינת בשילוב מאוד יוצא דופן של תכונות – גם חריצות, גם עומק, גם חדשנות, גם עקביות וגם אומץ לפעמים להעלות נושאים שהם לא לגמרי מקובלים ומחייבים סלילת מסלול שעוד לא נסלל.
דב חנין: את עשית את הדברים האלה בצורה מאוד מרשימה בכל המקומות הפוליטיים שבהם היית ובכל התפקידים הציבוריים שבהם נשאת.
דב חנין: אני בטוח שתעשי את זה ביתר שאת בוועדה הזאת.
דב חנין: זאת הולכת להיות תקופה של עבודה עצומה כי מחברת הכנסת לביא הבנתי, שהוועדה לקידום מעמד האישה לא עובדת שבעה ימים בשבוע, אבל בכל יום שהיא עובדת היא עובדת 24 שעות.
דב חנין: אז תהיה הרבה מאוד עבודה כאן, אבל אני בטוח שתהיה גם הרבה הצלחה.
עאידה תומא סלימאן: חבר הכנסת באסל גטאס, בבקשה.
באסל גטאס: אלה רגעים היסטוריים במובן הזה שפעם ראשונה שחבר כנסת ערבי נבחר ליושב-ראש ועדה ראשית בכנסת, וכמובן, זה שחברת כנסת ערבייה נבחרת לאותו תפקיד.
באסל גטאס: אתם רוצים עוד משהו שהופך את זה ליותר היסטורי?
באסל גטאס: חברת כנסת חדשה, טרייה.
באסל גטאס: כולנו היינו חברי כנסת חדשים, ואנחנו יודעים מה זה להיכנס למקום הזה, ללמוד ולהתחיל לדעת איך זה עובד.
באסל גטאס: פתאום גם יש לה ועדה לנהל, זה לא משהו פשוט.
באסל גטאס: אני הזהרתי אותה לפני חצי שעה במליאה איך ראיתי שעליזה עובדת וראשי ועדות אחרים.
באסל גטאס: אני יודע שזאת אחריות כבדה.
באסל גטאס: אמרתי לה, אל תתכנני לעשות עוד משהו – זה פול טיים ג'וב שייקח ממך את מרבית הזמן – בעצם את כל הזמן.
באסל גטאס: אנחנו כולנו, חברי הסיעה המשותפת, לא רק מאחלים לך הצלחה, אנחנו רוצים בהצלחתך כי זאת ההצלחה המשותפת של הסיעה.
באסל גטאס: לדעתי, זה גם הצלחת הרעיון שהיה מאחורי איחוד ארבעת המרכיבים של הרשימה והריצה המשותפת שהביאה גם להיותנו הסיעה השלישית בגודלה בכנסת וגם שני חברי כנסת נוספים.
באסל גטאס: זה מסר גדול לציבור שלנו שעשינו בשכל שרצנו יחד.
באסל גטאס: אחת הסנוניות הראשונות היא בחירה של עאידה תומא סלימאן שהיא – אתם אולי לא יודעים מספיק – אישיות משכמה ומעלה, אחת מהנשים שמובילות את המאבק לזכויות נשים ומגדר בישראל בכלל אבל בעיקר בתוך החברה הערבית.
באסל גטאס: לכן לבחירתה יש משמעות נוספת.
באסל גטאס: אז, עאידה, מברוק.
עאידה תומא סלימאן: חבר הכנסת יוסף ג'בארין, בבקשה.
יוסף ג'בארין: כבוד יושבת-ראש הוועדה, נתחיל בברכות.
יוסף ג'בארין: אנחנו מברכים אותך, אבל אנחנו מברכים את עצמנו גם ברשימה המשותפת וגם כחברי כנסת בכלל במשכן הזה על בחירה ראויה, בחירה שאמנם כפופה להסכמות פוליטיות, אבל היא בחירה מאוד מקצועית.
יוסף ג'בארין: כששמעתי את חבר הכנסת ינון מדבר – הוא כבר מדבר על ייצוג ועל שיתוף, ויש לי תחושה שהשינוי כבר התחיל לחלחל לפחות בתוך הוועדה הזאת.
יוסף ג'בארין: אני בהחלט מברך על מגמה כזאת של שיתוף של חד"ש, המפלגות הערביות, הרשימה המשותפת.
יוסף ג'בארין: זהו רגע היסטורי מהבחינה הזאת.
יוסף ג'בארין: הרשימה המשותפת בהחלט, באסל, יכולה להתגאות בהישג הראשון מבחינת היכולת להשפיע כאן.
יוסף ג'בארין: עאידה היא לא רק פעילה בתחום הנשים, אלא גם בתחומים החברתיים והפוליטיים בכלל, וראיית העולם הכוללת שלה מאוד חשובה גם לעבודת הוועדה.
יוסף ג'בארין: היא גם קומוניסטית, והקומוניזם גם ידוע - -
זאב בנימין בגין: אף אחד לא מושלם.
יוסף ג'בארין: כולל עאידה בגלל שהיא קומוניסטית.
עאידה תומא סלימאן: כולל אותי.
יוסף ג'בארין: גם הקומוניזם ידוע במקום המוביל לאישה בעשייה החברתית.
יוסף ג'בארין: אני בטוח ששילוב כל התפיסות הללו יחד יהיה מבורך לעבודתה ולעבודת הוועדה.
יוסף ג'בארין: אישית אני אשמח, גם אם אני לא חבר בוועדה, לתרום לעבודתה ולהיות פעיל בעבודה.
יוסף ג'בארין: אז מברוק ובהצלחה לכולנו במשימה הזאת.
עאידה תומא סלימאן: חבר הכנסת ג'מאל זחאלקה, בבקשה.
ג'מאל זחאלקה: גברתי היושבת-ראש, קודם כול ברכות מגיעות למי שמגיע לו ברכות.
ג'מאל זחאלקה: לא צריך לתת ברכות חינם.
ג'מאל זחאלקה: (אומר דברים בערבית) בתרגום חופשי לעברית: ברכות למי שהוא על רמה, לא לכל אחד מגיע.
ג'מאל זחאלקה: למי שראוי לברכות.
באסל גטאס: אבל לא זה מה שחשוב.
ג'מאל זחאלקה: הצד השני זה עניינים פנימיים של הרשימה המשותפת.
באסל גטאס: העוצמה היא שני בתים של המשורר ההיסטורי - -
אחמד טיבי: יותר מחיים נחמן ביאליק אצלכם.
ג'מאל זחאלקה: יותר מטשרניחובסקי "ויהי בישורון מלך".
זאב בנימין בגין: זה משורר תהילים.
זאב בנימין בגין: גדול ממנו אין.
ג'מאל זחאלקה: אבל טשרניחובסקי ציטט את זה בשירו.
באסל גטאס: עוצמת האמירה הפואטית היא לאו דווקא בחלק הזה.
זאב בנימין בגין: תודה, באסל.
ג'מאל זחאלקה: היום יום ברכות, וזה בסדר, אבל הברכות מסתיימות מחר, וממחר יש עבודה.
ג'מאל זחאלקה: העבודה של הוועדה קשה מכיוון שהפער בין מילים למעשים הוא ענק.
ג'מאל זחאלקה: כולם מדברים על שוויון לאישה, כולם מדברים על מאבק באלימות נגד נשים, כולם מדברים על צורך בשוויון כלכלי, על תעסוקת נשים – יישפכו כאן מילים בסיטונות; מעשים – צריך זכוכית מגדלת כדי למצוא אותם.
ג'מאל זחאלקה: אם דיברת על סגירת פערים אנחנו ננסה לסגור את הפער הבלתי נסבל הזה בין המילים לבין המעשים בנושא הזה, לא רק בוועדה הזאת, גם במקומות אחרים.
ג'מאל זחאלקה: אני באתי לוועדה הזאת מתוך בחירה וחשיבות הנושא בתפיסת עולמי ובפעילות הציבורית שלי.
ג'מאל זחאלקה: אנחנו רוצים לראות מעשים ותוצאות ולא רק דיבורים.
ג'מאל זחאלקה: נציגי הממשלה וכל מיני גורמים יבואו, וכולם ישטפו אותנו במילים.
ג'מאל זחאלקה: אני מכיר את עאידה – היא לא תיתן להם לעשות את זה.
ג'מאל זחאלקה: עאידה עושה עוד צעד בפעילות הציבורית שלה, אבל זה לא רק צעד שלה, אלא צעד שהיא מייצגת את הרשימה המשותפת.
ג'מאל זחאלקה: זה עוד הישג לרשימה המשותפת.
ג'מאל זחאלקה: היא מייצגת ציבור שלם, ובמיוחד תהיה לזה השלכה גדולה על נשים ערביות בארץ שיסתכלו ויראו.
ג'מאל זחאלקה: אני מקווה שזה ידחוף עוד נשים להיכנס לפעילות ציבורית ולפוליטיקה ולהיות גם בכנסת.
עאידה תומא סלימאן: חבר הכנסת אוסאמה סעדי, בבקשה.
אוסאמה סעדי: כמובן, אני מצטרף לברכות של חברתי היושבת-ראש.
אוסאמה סעדי: רק לשמוע "היושבת-ראש" זה משהו היסטורי.
אוסאמה סעדי: כל הזמן: "אדוני היושב-ראש", "כבוד היושב-ראש".
אוסאמה סעדי: אבל פה להיות פה ולהגיד - -
ג'מאל זחאלקה: סוף-סוף אפשר להגיד את זה בערבית, והיא תבין.
אוסאמה סעדי: מה להגיד?
אוסאמה סעדי: איך אומרים בערבית?
ג'מאל זחאלקה: ראיס.
אוסאמה סעדי: אומר בערבית: גברתי יושבת-ראש הוועדה.
אוסאמה סעדי: זה ממש רגע היסטורי.
אוסאמה סעדי: אבל אף על פי שאני לא חבר בוועדה באתי להיות פה ולהגיד לך מכל הלב, עלי והצליחי.
אוסאמה סעדי: כמו שאמר באסל, אנחנו לא רק רוצים בהצלחתך כחברתנו ברשימה המשותפת, אלא גם נעשה שתצליחי.
אוסאמה סעדי: אנחנו בטוחים וסמוכים שאת תצליחי.
אוסאמה סעדי: אם יש משהו טבעי ביותר לוועדה הזאת; אם היו שואלים למי טבעי ביותר להיות היושב-ראש של הוועדה הזאת – זה תפור בדיוק לך.
אוסאמה סעדי: את זכית בזכות ולא בחסד.
אוסאמה סעדי: יש לך שני הישגים השבוע: גם מקום ראשון בפריימריס במפלגה הקומוניסטית - -
אחמד טיבי: כמו שאמר בני בגין, לא כולם מושלמים.
עאידה תומא סלימאן: אתם לא יודעים מה אתם מפסידים.
אוסאמה סעדי: אבל לזכות במקום הראשון במפלגה הקומוניסטית עם כל התחרות שהייתה שם - -
יוסף ג'בארין: ראשון לא מושלם עדיף על שני מושלם.
אוסאמה סעדי: - - וגם היום להיבחר פה-אחד כיושבת-ראש הוועדה לקידום מעמד האישה ולשוויון מגדרי זה מאוד היסטורי.
אוסאמה סעדי: אנחנו נפעל שתצליחי לקדם את המעמד של הנשים בכלל ובפרט את מעמדה של האישה הערבייה.
אוסאמה סעדי: בהצלחה.
עאידה תומא סלימאן: גברת ורד סוויד, מנהלת הרשות לקידום מעמד האישה, בבקשה.
<ורד סוויד: אני רוצה, קודם כול, לברך אותך.
<ורד סוויד: זה יום של התחלה עם סימנים מאוד חגיגיים.
<ורד סוויד: אני מברכת על כך שחברי הכנסת הגברים בחרו בוועדה.
<ורד סוויד: אני יודעת מניסיון גם מהעבודה עם חבר הכנסת והשר לשעבר בני בגין בהיותו חבר ועדת השרים למעמד האישה, עד כמה חשוב שיתוף הגברים בשינוי הנושא.